Kragonderbreking-foto slaan prysgeld van duisende rande losMohsen Taha se foto wat as algehele beste foto aangewys is. Foto: ANA ŉ Ugandese fotograaf het die eerste Pan-Afrika-fotokompetisie gewen met ŉ foto van sy eenjarige seun wat op ’n selfoon speel tydens ’n kragonderbreking. Mohsen Taha (28) het met die louere weggestap vir die algehele beste foto in die Africa 2015-fotokompetisie, asook as wenner van die Tegnologie-kategorie vir sy foto wat wys hoe baie mense nou ŉ selfoon kan bekostig, ongeag of hulle in plattelandse of stedelike gebiede woon. Carlos Aguiar, ŉ 30-jarige fotograaf van Angola, het met ŉ asemrowende foto van die stedelike ontwikkeling in Luanda as wenner van die Stede-kategorie weggestap. Ahmed a Osman (22) van Kenia is as wenner in die Industrie-kategorie aangewys met ŉ foto van koringlande in Narok wat die snel groei in die landbousektor in Kenia uitbeeld. Carlos Aguiar was die wenner van die Stede-kategorie. Foto: ANA “Ek is trots om deel van ŉ kompetisie te wees wat die ekonomiese ontwikkeling hier in Afrika help aanmoedig,” het Taha gesê. “Hierdie kompetisie stel fotograwe in staat om verskeie aspekte van Afrika ten toon te stel en te wys hoe ons gegroei en ontwikkel het tot iets anders en beters. Ses jaar gelede kon ek nie ŉ selfoon bekostig nie. Deesdae het almal in Uganda, van stedelike tot plattelandse gebiede, ŉ selfoon. Hierdie vordering is betekenisvol.” Ahmed a Osman van Kenia is as wenner in die Industrie-kategorie aangewys. Agility, ’n geïntegreerde logistieke maatskappy en organiseerder van die kompetisie, het Maandag gesê amateur- én professionele fotograwe kon vir die kompetisie inskryf. Fotograwe van 33 lande het meer as 700 foto’s in die kategorieë Industrie, Tegnologie en Stede ingeskryf. Die foto’s moes die groei en ontwikkeling in Afrika te midde van rekordbelegging, stygende inkomste en verbeterde lewenstandaarde uitbeeld. Elke kategoriewenner het ŉ kontantprys van $2 000 (ongeveer R26 000) ontvang en die algehele wenner het ŉ bykomende $2 000 ontvang. Al die wenfoto’s sal op CNBC Africa gebeeldsaai word en in die tydskrifte Forbes Africa en Forbes Africa Woman geplaas word.